Ce spune directoarea Administrației Spitalelor din Capitală după ce a fost inculpată pentru mită de DNA
Directoarea Administrației Spitalelor din Capitală a fost inculpată miercuri de Direcția Națională Anticorupție. Este bănuită că ar fi luat mită de la managerul Spitalului Colțea ca să-i prelungească mandatul.
În schimb, doctorul Bogdan Furtună i-ar fi plătit vreme de opt luni chiria și utilitățile pentru apartamentul în care directoarea locuiește cu familia. Conform procurorilor, schimbul s-ar fi derulat chiar în timp ce Oana Gabriela Sivache îi ajută pe procurori să îl pună sub acuzare pe predecesorul ei, reținut tot pentru luare de mită.
Directoarea Administrației Spiţatelor din București este acuzată că ar fi primit mită - în jur de 8000 de euro - de la managerul spitalului Colțea, căruia i-ar fi prelungit mandatul la șefia spitalului. Doctorul Bogdan Furtună i-ar fi plătit din iulie trecut până acum două luni chiria și utilitățile pentru apartamentul din centrul Capitalei în care Sivache locuiește împreună cu familia, acuz[ procurorii. În aceeași perioadă, Sivache declara că face curățenie în spitalele aflate în subordinea Primăriei Capitalei.
De la mărire, la decădere. În doar câteva luni, directoarei administrației spitalelor din Capitală i s-a schimbat statutul de martor important al procurorilor care a dus la demascarea corupției din sistemul medical la cel de țintă. Oana Gabriela Sivache a fost inculpată pentru luare de mită.
"V-a prins și pe dumneavoastră curățenia?
Sunt două denunțuri făcute exact cum am spus de persoanele pentru care eu am făcut sesizare anul trecut.
Dar ați luat mită așa cum se bănuiește?
Nu. Categoric nu.
Chiria din ce v-o plătiți doamnă?
Soțul meu o plătește."
Procurorii DNA o contrazic, așa că au plasat-o pe Oana Sivache sub control judiciar pentru 60 de zile. Asta chiar dacă i-a ajutat la inculparea predecesorului său, Cristian Plută, arestat tot pentru luare de mită alături de un fost manager al spitalului Colentina.
Oana Gabriela Sivache: "Ar trebui să îmi fie frică, ştiu, mafia nu iartă, probabil o să ajung un fel de Navalnîi al Bucureştiului, dar asta este."
Directoarea ASSMB a arătat cu degetul spre corupția din administrație și în emisiunea România, te iubesc! - "Lua șpagă, 5 la sută la facturile plătite, dacă le plătea mai repede de 60 de zile și alte comisioane la licitații. Aranjă caietele de sarcini dinainte, dar lucrurile astea sunt de ani de zile Nu le făcea Plută începând din 2022. S-au făcut an de an."
Sub control judiciar a fost plasat și managerul spitalului Colțea, Bogdan Furtună.
"Domnii procurori nu au toate datele problemei și cred că e o neînțegere, o confuzie. Cu siguranță se va lămuri.
I-ați plătit chiria doamnei director Sivache?
Nu.
A avut vreo legătură prelungirea mandatului dvs de manager cu vreo înțelegere ocultă, chiar de corupție?
Nu."
La fel ca directoarea ASSMB Oana Sivache, doctorul Bogdan Furtună nu are voie ca în următoarele 60 de zile să își mai exercite funcția.